Cléan – „Universal language”

La schibetta dal mais, proponida dal Battaporta dal Radio Rumantsch: da David Spinnler

Pascal Gamboni vul daventar in vair rockstar – e cun la schibetta „Universal Language“ è el, ed è era sia band Cléan, sin viadi vers quella finamira: Il sound da ghitarra è compact e voluminus – ins al senta en il venter – e la vusch da Pascal è ina ch’ins auda era cura che il cd player ha gia ditg fatg "stop". Ils songs novs da Cléan – la combo austrosedrunesa – ils songs èn pli fervents che quels da l’emprim album dal 2002. Pascal di: pli aspers – pli vairs – plifrestgs – ed era pli agressivs. E cler – els n’han betg pli in dj – dj Gion è turnà en Svizra. Era tras quai s’ha midà la musica da Cléan. La musica actuala da Cléan viva da las ghitarras e dal chant.
Ils Cléans – Pascal Gamboni, Severin Brugger, phil. k. ed Andreas Bognar – ils Cléans vivan anc adina a Bristol – UK. Els dattan 100’000 concerts – els lavuran vi dals songs – ussa èn els puspè stà en il studio da Sugar Shack Records. Betg pli en il medem studio – questa giada han els producì en in studio ch’era a la riva da la mar. Ma els han era stuì esser a fin cun las lavurs fin in termin fixà ordavant. Pascal n’ha betg vulì acceptar quai – dentant ussa di el che il squitsch ha procurà per in sound ch’è il maletg dad in temp intensiv – in maletg da Cléan e lur vita exact ussa.
12 songs – els derasan dimensiun – els èn plains da colurs – els han power – e sco ditg – il chantadur è precis il dretg!
Cléan 2003 – Universal Language – ins bada che quels vivan mo per lur musica. Predicat: gailira-rockischem. Tar l’ultim album da Cléan hai jau scrit: il meglier che è vegnì fatg insacura da tips rumantschs – quest album è anc meglier.